Hy het dié besluit egter Maandag omgekeer. Maile het Dinsdag tydens ŉ mediakonferensie gesê die hoofrede vir die aanvanklike skorsing van die twee raadslede was omdat hulle op ŉ manier opgetree het wat hul persoonlike belange bo dié van die inwoners van Pretoria en Johannesburg gestel het.
Volgens Maile is die besluit nie ligtelik geneem nie en geld die meriete en korrektheid van die besluit steeds aangesien dit strook met die Grondwet en toepaslike munisipale wetgewing.
Maile het gesê sy optrede toon die onverbiddelike verbintenis tot die handhawing van die oppergesag van die reg en onbetwisbare respek vir eie regbank. “Weens ons beslissing het ons sedertdien korrespondensie ontvang van die DA se regspan dat hulle die saak effektief en onmiddellik van die hofrol sal verwyder.”
Mike Moriarty, die DA se provinsiale voorsitter in Gauteng, het vroeër gesê Maile se regspan het hom ongetwyfeld aangeraai dat hy die saak sou verloor as die DA sou voortgaan met regstappe oor die LUR se omstrede besluit.
“In die lig van die meriete van ons aanvanklike besluit het ons ŉ brief aan die hoofsweep van die Tshwane-metro geskryf en ŉ versoek van die hoofsweep van die Johannesburg-metro aanvaar om ondersoek in te stel en binne sewe dae ŉ beslissing te maak.”